Jouluna (Färm)
Innon tulta tulisinta
 Joulujuhla jakakoon.
 Suokoon mieltä iloisinta
 Kautta Luojan suosion.

 Luojastansa luopuneita
 Luojan luokse johtakoon;
 Väsyneitä, sortuneita
 Elon tielle auttakoon.

 Pyhä into elämähän,
 Joulujuhlan tarkoitus;
 Saakoon rinnat sykkimähän
 Elinehto, rakkaus.

 Rakkaus itse elämähän
 Joulun muiston mukana,
 Henkemme saa yhtymähän
 Omaan alkukuvaansa.

 Siitä varttuu elon into,
 Siitä alkaa onnemme,
 Murheen yöhön loistaa toivo,
 Ollen pelastajamme.

K. H. F[ärm].

Lähde: Kansan Lehti 25.12.1900.

K. H. Färm
Runot
Kansan Lehti
1900